Δήλωση αξιοπιστίας σχετικά με τις δραστηριότητες του έκτου και του έβδομου Ευρωπαϊκού Ταμείου Ανάπτυξης για το οικονομικό έτος που έκλεισε στις 31 Δεκεμβρίου 1995

Δήλωση αξιοπιστίας σχετικά με τις δραστηριότητες του έκτου και έβδομου Ευρωπαϊκού Ταμείου Ανάπτυξης για το οικονομικό έτος που έκλεισε στις 31 Δεκεμβρίου 1995

1. Η συνθήκη για την ίδρυση της Ευρωπαϊκής Κοινότητας ανέθεσε στο Ευρωπαϊκό Ελεγκτικό Συνέδριο τον έλεγχο των πράξεων του Ευρωπαϊκού Ταμείου Ανάπτυξης. Το Ελεγκτικό Συνέδριο προβαίνει προς το Ευρωπαϊκό Κοινοβούλιο και το Συμβούλιο σε δήλωση που αφορά την αξιοπιστία των λογαριασμών καθώς και τη νομιμότητα και κανονικότητα των σχετικών πράξεων. Στην ειδική έκθεση που συνοδεύει αυτή τη δήλωση παρουσιάζεται το σύνολο των αποτελεσμάτων που προέκυψαν από τις εργασίες που πραγματοποιήθηκαν στο πλαίσιο της προαναφερθείσας εντολής σχετικά με τις πράξεις του έκτου και έβδομου ΕΤΑ για το οικονομικό έτος 1995.

2. Το Συνέδριο εξέτασε τους ισολογισμούς και λογαριασμούς του έκτου και έβδομου ΕΤΑ για το οικονομικό έτος 1995, οι οποίοι δημοσιεύθηκαν με τη μορφή ανακοίνωσης της Επιτροπής προς το Ελεγκτικό Συνέδριο, το Κοινοβούλιο και το Συμβούλιο με την ένδειξη SEC(96) 989 τελικό της 31ης Μαΐου 1996. Οι λογαριασμοί αυτοί παρουσιάζουν αφενός τις πράξεις του οικονομικού έτους και αφετέρου τις σωρευτικές καταστάσεις δαπανών και εσόδων που έχουν καταχωρηθεί από την έναρξη ισχύος του έκτου και του έβδομου ΕΤΑ.

3. Όσον αφορά τον συνολικό χαρακτήρα της DAS καθώς και τα όρια αυτής, ιδίως από την άποψη της κάλυψης της ποιότητας της διαχείρισης ή της κατάδειξης των εσκεμμένων παρανομιών, το Συνέδριο παραπέμπει τον αναγνώστη στην ειδική έκθεσή του σχετικά με τις δραστηριότητες που εμπίπτουν στο πλαίσιο του γενικού προϋπολογισμού για το οικονομικό έτος 1995 (σημεία 1.9 έως 1.14).

4. Το Συνέδριο εκπλήρωσε την αποστολή του σύμφωνα με τους γενικά αποδεκτούς σε διεθνές επίπεδο κανόνες ελέγχου, στο βαθμό βέβαια που αυτοί μπορούν να εφαρμοστούν στην κοινοτική πραγματικότητα. Δεδομένου ότι οι κανόνες και η γενική μεθοδολογία ελέγχου που επέλεξε το Συνέδριο στην προκειμένη περίπτωση είναι ανάλογοι με εκείνους που εφαρμόστηκαν για την εκπόνηση της δήλωσης αξιοπιστίας σχετικά με τις δραστηριότητες που εμπίπτουν στον γενικό προϋπολογισμό για το οικονομικό έτος 1994, το Συνέδριο παραπέμπει σχετικά στην ειδική έκθεσή του προς υποστήριξη της εν λόγω δήλωσης αξιοπιστίας.

Αξιοπιστία των λογαριασμών

5. Παρά τις βελτιώσεις που εισήγαγε η Επιτροπή, οι λογαριασμοί επηρεάζονται ακόμα σε σημαντικό βαθμό από την ακαταλληλότητα ορισμένων λογιστικών μεθόδων και πρακτικών:

α) το ποσό των πρωτογενών αναλήψεων υποχρεώσεων που παραμένουν προς εκκαθάριση, χωρίς να αντιστοιχούν πλέον στην οικονομική πραγματικότητα των δράσεων στο τέλος του οικονομικού έτους 1995, υπολογίζεται από το Συνέδριο σε 197 εκατ. Ecu, ήτοι περίπου στο 3,6 % των αναλήψεων υποχρεώσεων, ύψους 5 449 εκατ. Ecu, που καταχωρήθηκαν λογιστικά και παραμένουν προς εκκαθάριση 7

β) τα 29 εκατ. Ecu που παρουσιάζονται ως προκαταβολές για τις υποτροφίες και την τεχνική βοήθεια δεν αποτελούν στοιχείο του ενεργητικού, αλλά δαπάνες προς τακτοποίηση ανερχόμενες σε 18,3 εκατ. Ecu 7

γ) το λογιστικό σύστημα δεν αποδίδει ακόμα την κατάσταση που ισχύει όσον αφορά τις άλλες προκαταβολές που σχετίζονται κυρίως με τη διαρθρωτική προσαρμογή, τους προϋπολογισμούς δαπάνης των προγραμμάτων, τις συμβάσεις έργων, υπηρεσιών και προμηθειών, και οι οποίες εξακολουθούν να παρουσιάζονται στις δημοσιονομικές καταστάσεις ως οριστικές πληρωμές 7

δ) το υπόλοιπο των δαπανών προς τακτοποίηση που έχουν καταχωρηθεί στον ισολογισμό περιλαμβάνει στοιχεία που δεν έχουν το χαρακτήρα πληρωμών υπό συνήθη καταλογισμό στο τέλος του έτους. Τα στοιχεία αυτά ανέρχονται συνολικά σε 13 εκατ. Ecu, από τα οποία τα 8 εκατ. Ecu τακτοποιήθηκαν μετά την ημερομηνία κλεισίματος 7

ε) σφάλματα λογιστικού καταλογισμού που δεν διορθώθηκαν κατά το κλείσιμο και αντιστοιχούν σε 0,17 εκατ. Ecu επηρεάζουν την εκτίμηση του προς εκκαθάριση υπολοίπου μιας πρωτογενούς και μιας δευτερογενούς ανάληψης υποχρεώσεων. Μετά την ολοκλήρωση της διαδικασίας δειγματοληψίας, το πιθανότερο ύψος των πληρωμών του οικονομικού έτους που επηρεάζονται από παρόμοια σφάλματα λογιστικής καταχώρησης υπολογίζεται σε 17,7 εκατ. Ecu. Παρόμοιο σφάλμα δεν εντοπίστηκε ως προς τις αναλήψεις υποχρεώσεων του οικονομικού έτους 7

στ) τα διαθέσιμα περιλαμβάνουν 2,9 εκατ. Ecu αμφίβολης διαθεσιμότητας, καθώς και 213,2 εκατ. Ecu σε τίτλους αξίας και τους σχετικούς τόκους που δεν αναφέρονται με σαφήνεια στις δημοσιονομικές καταστάσεις.

Νομιμότητα/κανονικότητα των υποκειμένων πράξεων

6. Το πιθανότερο ύψος των ουσιαστικών σφαλμάτων νομιμότητας/κανονικότητας που επηρεάζουν τις πληρωμές του οικονομικού έτους εκτιμάται σε 32,6 εκατ. Ecu (2,1 % του συνόλου των πληρωμών). Αυτό το ποσό, που προκύπτει εφαρμόζοντας τη μέθοδο της παρέκτασης, επιβεβαιώνεται από τη διαπίστωση ενός σημαντικού αριθμού γνωστών σφαλμάτων που ανέρχονται σε 6,5 εκατ. Ecu (0,4 % του συνόλου των πληρωμών):

α) τα σφάλματα στον υπολογισμό των ποσών που έχουν καταβληθεί στους αντισυμβαλλομένους ανέρχονται σε 2,5 εκατ. Ecu 7

β) αναλήφθηκε και καταβλήθηκε συμπληρωματική ενίσχυση στη διαθρωτική προσαρμογή, ύψους 4 εκατ. Ecu, ενώ η δικαιούχος χώρα δεν ήταν πλέον επιλέξιμη.

7. Επιπλέον, οι δαπάνες προς τακτοποίηση περιλαμβάνουν πράξεις αξίας 6 εκατ. Ecu που δεν συνοδεύονται από δικαιολογητικά έγγραφα.

8. Όσον αφορά τις αναλήψεις υποχρεώσεων του οικονομικού έτους, ο όγκος των γνωστών ουσιαστικών σφαλμάτων νομιμότητας/κανονικότητας ανέρχεται σε 4 εκατ. Ecu, ήτοι στο 0,2 % του συνόλου των αναλήψεων υποχρεώσεων του οικονομικού έτους.

9. Η γνωστή αξία των πληρωμών του οικονομικού έτους που επηρεάζονται από τυπικά σφάλματα νομιμότητας/κανονικότητας ανέρχεται σε 323,3 εκατ. Ecu:

α) εκδόθηκε ένταλμα πληρωμής 4 εκατ. Ecu που αφορούσε τη διαρθρωτική προσαρμογή χωρίς την έγκριση του αρμόδιου επιτρόπου 7

β) οι ερμηνευτικές λεπτομέρειες των όρων των χρηματοδοτικών συμβάσεων δεν επιτρέπουν την εξαγωγή θετικών συμπερασμάτων όσον αφορά την αιτιολόγηση πληρωμών ύψους 87 εκατ. Ecu σχετικών με τη διευκόλυνση διαρθρωτικής προσαρμογής 7

γ) τα δικαιολογητικά έγγραφα που έχει στην κατοχή της η Επιτροπή δεν επαρκούν για την εξαγωγή συμπερασμάτων σχετικά με το βάσιμο των ποσών που υπολόγισε η ΕΤΕ και καταχώρησε η Επιτροπή όσον αφορά τα 3,6 εκατ. Ecu για πληρωμές επιδοτήσεων επιτοκίου που υποβλήθηκαν σε έλεγχο 7

δ) δεν εφαρμόστηκαν οι ισχύουσες ρυθμίσεις όσον αφορά 18 πληρωμές Stabex που συμποσούνται σε 216 εκατ. Ecu: 163,4 εκατ. Ecu καταβλήθηκαν χωρίς το δικαιούχο κράτος να έχει υποβάλει έκθεση σχετικά με τη χρησιμοποίηση των μεταφερόμενων πόρων 7 75 εκατ. Ecu καταβλήθηκαν χωρίς προηγούμενη ουσιαστική ανάλυση και 31,1 εκατ. Ecu βάσει ανεπαρκών ουσιαστικών αναλύσεων, ενώ 101,5 εκατ. Ecu δεν αιτιολογούνταν επαρκώς ως προς τον καθορισμό των μειώσεων της βάσης μεταφοράς 7

ε) πραγματοποιήθηκαν πληρωμές ύψους 12,2 εκατ. Ecu χωρίς να τηρηθούν οι κανονιστικοί ή συμβατικοί όροι που αφορούν τις προθεσμίες πληρωμής ή τις προθεσμίες παροχής των υπηρεσιών. Όσον αφορά δε μια πληρωμή ύψους 0,5 εκατ. Ecu, το Συνέδριο δεν μπόρεσε να εξασφαλίσει τα αναγκαία δικαιολογητικά έγγραφα που αποδεικνύουν το βάσιμο των ανατιμήσεων που τιμολογήθηκαν.

10. Η γνωστή αξία των αναλήψεων υποχρεώσεων του οικονομικού έτους που επηρεάζονται από τυπικά σφάλματα νομιμότητας/κανονικότητας ανέρχεται σε 87,2 εκατ. Ecu:

α) εγκρίθηκε συμπληρωματική ενίσχυση της διαρθρωτικής προσαρμογής ύψους 9 εκατ. Ecu, η οποία χρηματοδοτήθηκε από τα εθνικά ενδεικτικά προγράμματα, σύμφωνα με μια διαδικασία που εφαρμόζεται στα αναπτυξιακά σχέδια παραδοσιακού τύπου. Δύο περαιτέρω περιπτώσεις συμπληρωματικών ενισχύσεων, συνολικού ύψους 26,6 εκατ. Ecu, αποτέλεσαν αντικείμενο ελλιπούς ενημέρωσης της επιτροπής του ΕΤΑ. Μια τέταρτη, ύψους 9,2 εκατ. Ecu, αναλήφθηκε προτού να διατεθούν οι αναγκαίες πιστώσεις 7

β) τα δικαιολογητικά έγγραφα που έχει στην κατοχή της η Επιτροπή δεν επαρκούν για την εξαγωγή συμπερασμάτων σχετικά με το βάσιμο των ποσών που υπολόγισε η ΕΤΕ και καταχώρησε η Επιτροπή όσον αφορά 37 εκατ. Ecu για αναλήψεις υποχρεώσεων επιδότησης επιτοκίου που εξετάστηκαν 7

γ) τα διαθέσιμα δικαιολογητικά έγγραφα δεν επιτρέπουν στο Συνέδριο να εξαγάγει θετικά συμπεράσματα όσον αφορά το βάσιμο της μείωσης της βάσης μεταφοράς για μια ανάληψη υποχρέωσης Stabex ύψους 5,5 εκατ. Ecu.

11. Από τον έλεγχό του το Συνέδριο αποκόμισε την εύλογη βεβαιότητα ότι οι ετήσιοι λογαριασμοί του οικονομικού έτους που έκλεισε στις 31 Δεκεμβρίου 1995 είναι ορθοί, με την επιφύλαξη των πραγματικών γεγονότων που εκτίθενται συνοπτικά στο σημείο 5. Από τα εν λόγω γεγονότα συνάγεται ότι πρέπει να καταβληθούν περαιτέρω προσπάθειες για τη βελτίωση της παρουσίασης της δημοσιονομικής κατάστασης των ΕΤΑ και κυρίως του διαθέσιμου κεφαλαίου για νέες χρησιμοποιήσεις.

12. Το Συνέδριο αποκόμισε επίσης την εύλογη βεβαιότητα ότι οι πράξεις που αφορούν τα έσοδα, τις αναλήψεις υποχρεώσεων και τις πληρωμές του οικονομικού έτους είναι νόμιμες και κανονικές, με την επιφύλαξη των πραγματικών γεγονότων που εκτίθενται συνοπτικά στα σημεία 6 έως 10. Τα τυπικά σφάλματα που εντοπίστηκαν στον τομέα του Stabex, της διαρθρωτικής προσαρμογής και των δράσεων τις οποίες διαχειρίζεται η ΕΤΕ οφείλονται κατά κύριο λόγο σε ένα νομικό πλαίσιο το οποίο μερικές φορές δεν ανταποκρίνεται στην πραγματικότητα των δράσεων και των λαμβανομένων αποφάσεων.

28.10.1996

B. Friedmann Πρόεδρος

Ευρωπαϊκό Ελεγκτικό Συνέδριο 12, rue Alcide De Gasperi, L-1615 Luxembourg

Η επισυναπτόμενη ειδική έκθεση περιέχει λεπτομερή σχόλια σχετικά με την παρούσα δήλωση αξιοπιστίας.